مواقع اسرائيلية و يهودية عالمية كثيرة نشرات مؤخرا بجميع اللغات خبر ان المغرب غادي يدخل تدريس الهولوكست ف النظام التعليمي بناءا على تعليمات من الملك محمد السادس. هاد المواقع اعتمدت على مقال كان موقع لوديسك نشرو و كان عبارة اصلا عن تساؤل، ومافيهش اي تأكيد، بحيث انه اعتمد على قراءاة لما جاء ف الرسالة الملكية الى المجلس العام للامم المتحدة اللي قراها العثماني بالنيابة، واللي جا فيها “ان التربية كتبقا هي القوة اللي تقدر تغلب العنصرية و التمييز و ايضا الظاهرة المشينة معاداة السامية”. نفس المواقع ذكرات ان السيدة اودري ازولاي المدير العام لمنظمة اليونسكو قالت ف تغريدة على تويتر انها تحيي هاد البادرة الملكية. غير انه اصلا لحد الساعة ماكاين تا شي حاجة رسمية كتثبت انه كاين تعليمات ملكية ف هاد الاتجاه خصوصا و انه ف تعليم مادة التاريخ ف المغرب ماعمر كان شي اشكال ف تدريس الهولوكوست، ماشي بحال بعض الدول العربية او الاسلامية او حتى الغربية اللي مكتجيبش سيرة هاد الابادة العرقية الدينية اللي دارو الالمان و حلفاؤهم، او كتدرس انها عبارة عن مؤامرة.. ف المغرب كايتدرس تاريخ الحرب العالمية الثانية بشكل عادي بما فيه المجازر اللي وقعات ضد اليهود من طرف النازيين سواءا عملية “الشووا بالرصاص ” او عمليات الابادة ف المعسكرات بالغاز او الحرق وخا كانت الحركة الاسلامية المغربية بغات تجيب هاد النقاش الشرقي غير العلمي لعندنا ف بداية التسعينات اعتمادا على خزعبلات روجي جارودي و بعض نظريات المؤامرة. 
مواقع اسرائيلية كتدير الاستنتاجات لراسها:” الملك محمد السادس عطا الأمر باش الهولوكوست يتدرس ف التعليم”